PATVIRTINTA

 Šilalės rajono savivaldybės

 administracijos direktoriaus

 2020 m. birželio 23 d.

 įsakymu Nr. DĮV-550

**ŠILALĖS RAJONO SAVIVALDYBĖS ŽELDYNŲ IR ŽELDINIŲ APSAUGOS IR PRIEŽIŪROS KOMISIJOS
NUOSTATAI**

**I** **SKYRIUS**

**BENDROSIOS NUOSTATOS**

1. Šilalės rajono savivaldybės Želdynų ir želdinių apsaugos ir priežiūros komisijos (toliau – komisija) nuostatai nustato komisijos funkcijas, teises, komisijos sudarymo, jos darbo organizavimo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos želdynų įstatymu, Lietuvos Respublikos aplinkos ministro įsakymu patvirtintu Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašu, Želdinių atkuriamosios vertės įkainiais, Šilalės rajono savivaldybės tarybos sprendimu patvirtintomis Šilalės rajono želdynų ir želdinių apsaugos, tvarkymo ir priežiūros taisyklėmis, Šilalės rajono savivaldybės tarybos sprendimu patvirtintu Saugomų gamtos paveldo objektų sąrašu; taip pat užtikrina ir vykdo želdinių apsaugą, jų kirtimo ir pertvarkymo priežiūrą Šilalės rajone.

3. Komisijos darbas grindžiamas kolegialiu klausimų svarstymu, teisėtumo principu, asmenine komisijos narių atsakomybe už jos kompetencijai priskiriamų klausimų svarstymą ir sprendimų priėmimo nešališkumu.

**II SKYRIUS**

**KOMISIJOS FUNKCIJOS**

4. Nagrinėja seniūnijų, fizinių ir juridinių asmenų prašymus, susijusius su želdynų ir želdinių apsauga, tvarkymu, priežiūra, kirtimu.

5. Komisija privalo:

5.1. vykdyti funkcijas, nurodytas šiuose nuostatuose;

5.2. būti nešališka, objektyvi.

**III SKYRIUS**

**KOMISIJOS SUDARYMAS, JOS DARBO ORGANIZAVIMAS**

6. Komisija sudaroma Šilalės rajono savivaldybės administracijos direktoriaus įsakymu.

7. Komisijos pirmininkas:

7.1. telefonu informuoja ir sukviečia komisijos narius, o prireikus – kitus atitinkamų sričių specialistus;

7.2. surašo komisijos aktą, kurį pasirašo visi sprendimui neprieštaraujantys komisijos nariai, o sprendimui prieštaraujantys komisijos nariai raštu nurodo motyvus ir pasirašo.

7.3. teikia metodinę pagalbą seniūnams želdinių tvarkymo, leidimų išdavimo klausimais;

7.4. apskaičiuoja pašalinamų Saugotinų medžių ir krūmų atkuriamąją vertę, išskyrus atvejus, kada saugotinus medžius ir krūmus galima kirsti (šalinti) neatlyginamai, ir parengia leidimą, kurį pasirašo Šilalės rajono savivaldybės administracijos direktorius;

7.5. neigiamo sprendimo atveju, vadovaudamasis Želdynų ir želdinių apsaugos ir priežiūros komisijos aktu, parengia pareiškėjui motyvuotą atsakymą.

8. Komisijos narys turi teisę:

8.1. dalyvauti rengiant ir svarstant komisijos klausimus, balsuoti svarstomais klausimais;

8.2. siūlyti kviesti dalyvauti komisijos darbe reikalingus asmenis;

8.3. susipažinti su prašymais, jų priedais (detaliaisiais planais, projektais ir kt.);

8.4. pareikšti pastabas ir teikti pasiūlymus rašant komisijos aktą.

9. Komisijos nariai sprendimą svarstomu klausimu priima atviru balsavimu, paprasta balsų dauguma. Balsuojant kiekvienas komisijos narys turi po vieną balsą. Balsams pasiskirsčius po lygiai, lemia komisijos pirmininko balsas. Šiuo atveju komisijos pirmininkas neturi teisės susilaikyti.

10. Komisijos narys negali balsuoti svarstomu klausimu, jeigu jis yra asmeniškai suinteresuotas komisijos sprendimo rezultatais, ir priimtas rekomendacinio pobūdžio pasiūlymas gali turėti jam materialinę ar kitokią asmeninę naudą. Atsiradus tokioms aplinkybėms, jis privalo apie tai informuoti komisijos narius ir nusišalinti nuo klausimo svarstymo.

11. Komisija numatytus kirsti želdinius pažymi specialiu žymekliu arba dažais.

**IVSKYRIUS**

 **KOMISIJOS TEISĖS**

12. Komisija, įgyvendindama jai pavestas funkcijas, turi teisę:

12.1. gauti iš vietos savivaldos institucijų, įmonių, įstaigų, organizacijų informaciją ir siūlymus komisijos kompetencijos klausimais;

12.2. kviestis komisijos darbe dalyvauti kitus specialistus ir ekspertus, galinčius pateikti išvadas svarstomais klausimais;

12.3. išklausyti suinteresuotus asmenis svarstomais klausimais;

12.4. teikti rekomendacinio pobūdžio siūlymus Šilalės rajono savivaldybės tarybai, Administracijos direktoriui.

**V SKYRIUS**

**KOMISIJOS SPRENDIMŲ APSKUNDIMO TVARKA**

13. Komisijos sprendimai gali būti skundžiami Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_